विष्णु पुराण के अनुसार आषाढ़ शुक्ल एकादशी जिसे हरिशयनी एकादशी कहा जाता है को भगवान विष्णु चार माह के लिए क्षीरसागर में शयन करते हैं। चार मास के बाद भगवान विष्णु कार्तिक शुक्ल एकादशी को जागते हैं। इस कारण से देशभर में कार्तिक एकादशी को देवोत्थान अर्थात देवताओं के जागने की तिथि के रूप में मनाने का प्रचलन पौराणिक काल से ही चला आ रहा है। इस एकादशी को तुलसी एकादश भी कहा जाता है। इस दिन तुलसी विवाह का भी आयोजन किया जाता है। तुलसी जी का विवाह शालिग्राम से कराया जाता है। मान्यता है कि इस प्रकार के आयोजन से सौभाग्य की प्राप्ति होती है। ऐसी मान्यता है कि तुलसी शालिग्राम का विवाह करने से वही पुण्य प्राप्त होता है जो माता-पिता अपनी पुत्री का कन्यादान करके पाते हैं। इस वर्ष यह एकादशी 24 नवम्बर 2012 के दिन है।